Jangan dikelirukan dengan kerukup atau ceri.

**Kerkup siam** (کرکوڤ سيام), **kerkuk**, **ceri kampung** (چيري کمڤوڠ) atau hanya "**ceri**" ialah sejenis tumbuhan kecil yang mempunyai buah yang manis dan digemari oleh kanak-kanak. Tumbuhan ini mempunyai banyak nama lain seperti *Malayan cherry*, *Singapore cherry*, *Jamaican cherry*, *Japanese cherry*, *calabura*, *capulin* dan lain-lain. Nama saintifiknya ialah ***Muntingia calabura*** dan merupakan spesies tunggal genus ***Muntingia***.

Penyebaran
----------

Kerkup siam berasal dari selatan Mexico, Caribbean, Amerika Tengah dan barat Amerika Selatan di selatan Peru dan Bolivia. Pada akhir abad ke-19, tumbuhan ini dibawa masuk ke Filipina dan dengan cepat tersebar ke seluruh wilayah Asia Tenggara. Kini, buah pokok ini diimport dari Asia Tenggara ke Eropah kerana pokoknya dikatakan hampir pupus di sana.

Benih ceri ini tidak boleh dicernakan oleh burung-burung yang memakannya. Oleh itu, burung pemakan benih seperti gagak dan merpati akan menyebarkan benihnya melalui najis yang dibuang.

Kegunaan
--------

Tidak putus membiak sepanjang tahun, buah ceri Malaya ini boleh dimakan begitu sahaja. Buah ini digemari oleh kanak-kanak kerana rasanya yang manis semacam karamel dan berbau harum. Di Filipina dan Malaysia, pokok ini tumbuh merata dan oleh itu buahnya jarang dijual di pasaran. Kanak-kanak biasanya memakan buah yang dipetik terus dari pokok.

Di Mexico, daun pokok ceri ini boleh dibuat teh, dan buahnya dibuat jem ataupun dimakan secara segar. Di Brazil, pokok ini selalunya ditanam di tepi sungai. Buah yang jatuh ke dalam sungai akan dimakan oleh ikan yang kemudian akan ditangkap.

Pertumbuhan
-----------

Buah dan bunga kerkup siam.
Pokok ini mengeluarkan buah yang berwarna merah dan bunga berwarna putih. Pokok ini sering dijumpai di tepi jalanan dan di sekitar sungai. Pokoknya membesar dengan sungguh cepat, begitu juga dengan buahnya, dan tidak pernah putus berbunga.

Kitar hidup buah ialah bermula daripada bunga yang tumbuh begitu banyak yang kemudian akan didebungakan oleh serangga. Selepas itu, bunga yang telah didebungakan berubah menjadi putik berwarna hijau. Buahnya masak serentak dan selepas masak, bunga baru akan muncul. Selepas dipetik, tampuk buah akan meninggalkan kesan parut pada tempat tangkai dicabut.

Gambar
------

* Bunga kerkup siam atau ceri kampung.Bunga kerkup siam atau ceri kampung.
* Buah kerkup siam berwarna merah.Buah kerkup siam berwarna merah.
* Pokok kerkup siam di Hyderabad, India.Pokok kerkup siam di Hyderabad, India.
* Seekor kupu-kupu hinggap di bunga kerkup siam.Seekor kupu-kupu hinggap di bunga kerkup siam.

Lihat juga
----------

* Kerukup
* Ceri Terengganu
* Pokok teduhan

Rujukan
-------

1. ↑  "The Plant List: A Working List of All Plant Species". Dicapai pada 27 Disember 2014.
2. ↑  "kerkup siam". *Kamus Dewan* (ed. ke-4). Dewan Bahasa dan Pustaka Malaysia. 2017.
3. ↑  Dr Che Puteh Osman (2 Julai 2019). "SIRI 69: CERI KAMPUNG (Muntingia calabura) MERAWAT KENCING MANIS DAN DARAH TINGGI?". *KENALI HERBA*. Dicapai pada 2022-10-22.
4. ↑  "*Muntingia calabura*". *Flora & Fauna Web*. Lembaga Taman Negara Singapura. 2019. Dicapai pada 4 Januari 2022.
5. ↑  *Muntingia calabura*. Malaysia Biodiversity Information System (MyBIS). Dicapai melalui. [Didapatkan kembali 22 Oktober 2022].
6. ↑  "*Muntingia calabura* L." *World Flora Online*. The World Flora Online Consortium. Dicapai pada 4 Januari 2022.
7. ↑  Warisan Petani (2 April 2017). "Pokok Ceri Kampung". *Warisan Petani (Blogger)*. Dicapai pada 4 Januari 2022.